Miercuri seara, după mai multe ore de căutări, a fost prins și traficantul de migranți care i-a înjunghiat pe polițiștii de frontieră din Timiș. Cine este acesta și unde se ascundea.
Un incident grav s-a petrecut noaptea trecută la granița de vest a României. Un grup de migranţi, însoţit de trei călăuze, a încercat să urce într-un TIR aflat într-o parcare. Aceștia voiau să iasă ilegal din România.
Pentru a-i opri, au intervenit doi poliţişti de frontieră. La un moment dat, unul dintre bărbaţii-călăuză i-a atacat cu cuţitul. Oamenii legii au tras mai multe focuri de armă în plan vertical. Polițiștii au reuşit să prindă o călăuză şi opt membri ai grupului de migranţi.
Celelalte două călăuze date în urmărire aveau să fie prinse la orele serii. E vorba de o femeie din Guineea și de un bărbat din Afganistan. ”În urma activităţilor desfăşurate în sistem integrat, au mai fost descoperiţi doi cetăţeni străini implicaţi în activitatea de migraţie ilegală din cursul nopţii.
Este vorba despre un bărbat din Afganistan, implicat în activitatea de călăuzire şi de o personă de sex feminin din Guineea, care făcea parte din grupul de migranţi care urma să fie îmbarcat într-un mijloc de transport marfă pentru a ieşi ilegal din ţară”, a transmis, miercuri, Poliţia de Frontieră.
În ceea ce-l privește pe liderul acestei bande de trafic de migranți, cetățeanul afgan, acesta se ascundea în Timișoara. El este individul care i-a înjunghiat pe cei doi polițiști de frontieră. La această oră, toate cele 12 persoane sunt la audieri. Oamenii legii vor lua măsurile care se impun, împotriva fiecăreia dintre ele.
Au apărut și informații în legătură cu acest individ. Vorbim de un cetăţean afgan care are drept de şedere în România. El a fost depistat în zona Iosefin din Timişoara. Se ascundea în curtea unei case, conform Știrile ProTV.
Din fericire, starea celor doi poliţişti de frontieră înjunghiați este una bună. Ei au fost externaţi din spital, având răni superficiale. ”În ceea ce priveşte starea celor doi poliţişti de frontieră răniţi în cadrul acţiunii, menţionăm următoarele: unul dintre ei a avut răni superficiale şi a fost externat la scurt timp după ce a fost dus la spital.
Cel de-al doilea poliţist de frontieră, care a fost rănit în zona unuia dintre picioare, a rămas internat peste noapte, fiind externat în urmă cu puţin timp”, a mai precizat Poliţia de Frontieră.